Unui şofer timişean i-a căzut peste maşină o urnă de vot
Luni, 27 mai, polițiștii Secției 2 Poliție Rurală Săcălaz au fost sesizați prin 112, de către un bărbat, cu privire la faptul că pe DN59A, pe raza comunei Săcălaz ar fi avut loc un accident soldat cu pagube materiale.
„Polițiștii s-au deplasat la fața locului unde au constatat faptul că cele sesizate se confirmă, respectiv un bărbat în vârstă de 50 de ani ar fi condus o autoutilitară pe DN 59A ce transporta în benă 5 urne de vot către secția de votare Beregsău Mare, iar la un moment dat, din cauza faptului că acestea nu ar fi fost asigurate corespunzător, una dintre urne ar fi căzut din bena pe partea carosabilă.
În urma incidentului, un bărbat în vârstă de 33 de ani ce conducea un autoturism dinspre municipiul Timișoara înspre orașul Jimbolia ar fi intrat în coliziune cu un autoturism condus de către un tânăr în vârstă de 20 de ani, ce circula în spatele autoutilitarei condusă de către bărbatul de 50 de ani.
Toți șoferii au fost testați cu aparatul etilotest, rezultatele fiind negative”, a transmis IPJ Timiş.
Bărbatul în vârstă de 50 de ani a fost sancționat contravențional conform O.U.G. 195/2002 pentru neasigurarea corespunzătoare a încărcăturii, iar bărbatul în vârstă de 33 de ani, conform aceluiași act normativ, pentru nepăstrarea distanței regulamentare față de autoturismul din fața sa.